b'\n_START_ARTICLE_\nLlitera (baiard)\n_START_SECTION_\nLlitera enrotllable\n_START_PARAGRAPH_\nLa llitera enrotllable \xc3\xa9s la m\xc3\xa9s senzilla: est\xc3\xa0 feta de dues barres i una tela o pl\xc3\xa0stic est\xc3\xa8s entre elles. Es pot guardar enrotllada. Aquestes lliteres pr\xc3\xa0cticament ja no s\'usen en els serveis d\'emerg\xc3\xa8ncia moderns, per\xc3\xb2 encara s\'utilitzen en organismes on l\'espai \xc3\xa9s un factor important, o en empreses franceses (on \xc3\xa9s obligatori disposar almenys d\'una llitera)._NEWLINE_Aquest tipus de llitera (que es pot recolzar en el s\xc3\xb2l) es carrega entre dues persones, una al capdavant i una altra als peus. La persona a transportar \xc3\xa9s pujada damunt de la llitera. Despr\xc3\xa9s s\'al\xc3\xa7a la llitera i es transporta. Moltes vegades la persona \xc3\xa9s lligada a la llitera per a evitar que es faci m\xc3\xa9s mal.\n_START_SECTION_\nLlitera per a desastres\n_START_PARAGRAPH_\nLa llitera dura per a desastres es dissenya per a un emmagatzematge i transport f\xc3\xa0cil. Consisteix en una estructura tubular d\'alumini i una tela pl\xc3\xa0stica rentable. No es pot enrotllar per\xc3\xb2 es pot apilar. La llitera de desastres, igual que la plegable, no t\xc3\xa9 rodes, generalment s\'ha de portar entre dos persones o m\xc3\xa9s. Quan l\'han de portar dues persones, es lliguen uns arnesos a les nanses perqu\xc3\xa8 el pes sigui suportat per les espatlles i no per les mans.\n_START_SECTION_\nLlitera amb rodes\n_START_PARAGRAPH_\nLa llitera que s\'utilitza dins d\'una ambul\xc3\xa0ncia o en un hospital t\xc3\xa9 rodes que fan m\xc3\xa9s f\xc3\xa0cil el transport d\'un accidentat. Tamb\xc3\xa9 t\xc3\xa9 un dispositiu de fixaci\xc3\xb3 per a lligar el ferit (per exemple en cas d\'un accident de tr\xc3\xa0nsit).\n_START_SECTION_\nDispositius d\'al\xc3\xa7ament i transport\n_START_PARAGRAPH_\nEl pacient o ferit ha de ser aixecat (al\xc3\xa7at) per a posar-lo sobre la llitera. Aquest al\xc3\xa7ament es pot fer manualment: entre dos o m\xc3\xa9s infermers o param\xc3\xa8dics agafant al pacient dels peus, les espatlles i el cap, tractant de no moure el coll. El pacient tamb\xc3\xa9 pot ser al\xc3\xa7at amb dispositius espec\xc3\xadfics. Aquests dispositius tamb\xc3\xa9 es poden usar com a lliteres, per\xc3\xb2 nom\xc3\xa9s en dist\xc3\xa0ncies curtes.\n_START_SECTION_\nLlitera de pala\n_START_PARAGRAPH_\nLa llitera de pala va suposar un millora de la taula sobre la llitera d\'al\xc3\xa7ar. \xc3\x89s un dispositiu utilitzat per al\xc3\xa7ar la v\xc3\xadctima quan se sospita la pres\xc3\xa8ncia d\'un trauma vertebral. La v\xc3\xadctima \xc3\xa9s al\xc3\xa7ada lleugerament pels peus, les espatlles i el cap. At\xc3\xa8s que no \xc3\xa9s necessari aixecar-la completament, els "efectes secundaris" son menys greus. Mentre el pacient est\xc3\xa0 penjat dels peus, les espatlles i el cap, un altre para-metge disposa la pala sobre el terra i l\'\xc2\xabarma\xc2\xbb en segons sota el pacient. Despr\xc3\xa9s aquest \xc3\xa9s recolzat sobre la pala i lligat. La pala s\'aixeca i simplement es posa sobre la llitera. La llitera pala t\xc3\xa9 principalment la forma definida pel seu nom (pala) i normalment \xc3\xa9s groga o de colors fosforescents.\n_START_SECTION_\nLlitera autom\xc3\xa0tica d\'emerg\xc3\xa8ncia\n_START_PARAGRAPH_\nLa llitera autom\xc3\xa0tica d\'emerg\xc3\xa8ncia s\'utilitza per a l\'al\xc3\xa7ament no traum\xc3\xa0tic d\'un pacient o ferit. Est\xc3\xa0 coberta per una lona sense fi, que funciona com una cinta transportadora formada per prims cilindres de goma. En 30 segons aquesta placa s\'introdueix entre el pacient i qualsevol superf\xc3\xadcie plana (com un llit o el terra). Una vegada que el pacient queda completament situat damunt de la llitera d\'emerg\xc3\xa8ncia (sense haver-li mogut ni un sol m\xc3\xbascul, os o articulaci\xc3\xb3), la llitera es pot al\xc3\xa7ar pera a transportar al pacient fins a un altre llit o fins a una llitera d\'hospital o d\'ambul\xc3\xa0ncia. Per descarregar al pacient en una altra llitera s\'utilitza el procediment invers: la llitera d\'emerg\xc3\xa8ncia \xc2\xabsurt\xc2\xbb lentament de sota del pacient. Aquesta llitera evita completament els efectes secundaris quan els para-metges alcen al pacient per situar-lo sobre una llitera convencional, i involunt\xc3\xa0riament poden estirar els seus membres o el coll.\n_START_SECTION_\nLlitera flexible\n_START_PARAGRAPH_\nQuan no hi ha cap mena de traumatisme, el pacient pot ser al\xc3\xa7at amb una llitera \xc2\xabflexible\xc2\xbb, que \xc3\xa9s un tipus de llitera de lona amb nanses. La lona es posa enrotllada en terra al costat del ferit; se\'l gira sobre el seu costat per poder introduir la lona per sota, llavors es desenrotlla la lona i s\'hi recolza el ferit. Aix\xc3\xb2 \xc3\xa9s \xc3\xbatil especialment amb persones de molt pes. La lona t\xc3\xa9 sis nanses, aix\xc3\xad que, fins sis persones poden realitzar l\'al\xc3\xa7ament. Quan el pacient ha de ser transferit a una altra llitera, es posa la lona directament sobre una llitera normal. Quan la llitera flexible s\'utilitza sola, normalment s\'hi posa un llen\xc3\xa7ol al damunt per tal d\'evitar el contacte directe de la pell amb la lona pl\xc3\xa0stica.\n_START_SECTION_\nLa llitera Nimier\n_START_PARAGRAPH_\nLa llitera Nimier (brancard Nimier) va ser la que va emprar l\'ex\xc3\xa8rcit franc\xc3\xa8s durant la Primera Guerra Mundial. La v\xc3\xadctima havia de ser posada en posici\xc3\xb3 asseguda (o sigui amb les cuixes perpendiculars al tronc). D\'aquesta manera la llitera podia ser m\xc3\xa9s curta i podia girar per les cantonades d\'una trinxera.'